b'\n_START_ARTICLE_\nUzufruktas\n_START_PARAGRAPH_\nUzufruktas (lot. usus fructus) \xe2\x80\x93 asmens gyvenimo trukmei ar apibr\xc4\x97\xc5\xbetam terminui (kuris negali b\xc5\xabti ilgesnis u\xc5\xbe asmens gyvenimo trukm\xc4\x99) nustatyta teis\xc4\x97 (uzufruktoriaus teis\xc4\x97) naudoti svetim\xc4\x85 daikt\xc4\x85 ir gauti i\xc5\xa1 jo vaisius, produkcij\xc4\x85 ir pajamas (LR CK 4.141 str.). Uzufruktas gali b\xc5\xabti nustatytas vieno ar keli\xc5\xb3 asmen\xc5\xb3 (bendrai ar nustatant kiekvieno dal\xc4\xaf) naudai.\n_START_SECTION_\nUzufrukto objektas\n_START_PARAGRAPH_\nUzufrukto objektu gali b\xc5\xabti kiekvienas nesunaudojamas ir kilnojamasis, ir nekilnojamasis daiktas, kuris yra nuosavyb\xc4\x97s teis\xc4\x97s objektas. \xc4\xaegydamas uzufrukt\xc4\x85 \xc4\xaf pagrindin\xc4\xaf daikt\xc4\x85, uzufruktorius \xc4\xafgyja uzufrukt\xc4\x85 ir \xc4\xaf antraeilius daiktus, jeigu sutartis ar \xc4\xafstatymai nenustato kitaip. Uzufrukto objektas perduodamas uzufruktoriui pagal apra\xc5\xa1\xc4\x85. Pasikeitus daikto, \xc4\xaf kur\xc4\xaf nustatytas uzufruktas, savininkui, uzufruktas i\xc5\xa1lieka (LR CK 4.142 str.).\n_START_SECTION_\nUzufrukto turinys\n_START_PARAGRAPH_\nUzufruktorius turi teis\xc4\x99 naudoti daikt\xc4\x85 taip, kaip nustatyta, o jeigu nenustatyta, \xe2\x80\x93 kaip tai daryt\xc5\xb3 pagal daikto paskirt\xc4\xaf r\xc5\xabpestingas savininkas (LR CK 4.143 str.). Naudojant uzufrukto objekt\xc4\x85 gaunami vaisiai, produkcija ir pajamos priklauso uzufruktoriui, jeigu sutartis ar \xc4\xafstatymai nenustato kitaip. Uzufrukto turinys nustatomas kiekvienu konkre\xc4\x8diu atveju nustatant uzufrukt\xc4\x85. Nustatantis uzufrukt\xc4\x85 subjektas gali nustatyti tik tokias uzufrukto suteikiamas teises, kurios neprie\xc5\xa1tarauja daikto naudojimui pagal paskirt\xc4\xaf. Jeigu uzufruktas nustatytas \xc4\xaf bendrosios nuosavyb\xc4\x97s teis\xc4\x97s objektu esant\xc4\xaf daikt\xc4\x85, uzufruktorius turi tas daikto valdymo ir naudojimo teises, kurios priklausyt\xc5\xb3 jam kaip bendratur\xc4\x8diui._NEWLINE_Uzufruktorius turi teis\xc4\x99 reikalauti \xc4\xafvykdyti d\xc4\x97l uzufrukto objekto atsiradusias prievoles ir priimti \xc4\xafmokas, ta\xc4\x8diau neturi teis\xc4\x97s perduoti uzufrukto kitam asmeniui, bet gali perduoti kitam asmeniui teis\xc4\x99 \xc4\xafgyvendinti uzufrukt\xc4\x85. Tokiu atveju abu subjektai atsako pagal prievoles solidariai. Laikas, kuriam perduodama kitam asmeniui teis\xc4\x97 \xc4\xafgyvendinti uzufrukt\xc4\x85, negali b\xc5\xabti ilgesnis u\xc5\xbe laik\xc4\x85, kuriam nustatytas uzufruktas. Uzufruktorius neturi teis\xc4\x97s perdirbti uzufrukto objekto arba kitokiu b\xc5\xabdu i\xc5\xa1 esm\xc4\x97s jo pakeisti be uzufrukto objekto savininko leidimo ar \xc4\xafstatymo numatytais atvejais \xe2\x80\x93 be teismo sprendimo. Taip pat uzufruktorius neturi teis\xc4\x97s \xc4\xaf uzufrukto objekte rast\xc4\x85 lob\xc4\xaf ar jo dal\xc4\xaf, pagal \xc4\xafstatym\xc4\x85 priklausan\xc4\x8di\xc4\x85 daikto savininkui (LR CK 4.143 str. 8 d.).'